ટીમ ઇન્ડિયાના બેટિંગ કોચ સંજય બાંગરે પણ ગઈ કાલે કહ્યું કે દિલ્હીનો આ બેટ્સમેન ઘરઆંગણાની લાંબી સિઝન માટે ભારતીય ક્રિકેટ ટીમ માટે મહત્ત્વનો સાબિત થશે. બાંગરે કહ્યું, ”ગૌતમ ગંભીર મહત્ત્વપૂર્ણ ખેલાડી છે. ટીમની બહાર રહેવા દરમિયાન તેણે વાસ્તવમાં પોતાની આઇપીએલ ફ્રેંચાઇઝી અને રાજ્યની ટીમ તરફથી ઘણું સારું પ્રદર્શન કર્યું છે. ત્યાર બાદ તેને દુલિપ ટ્રોફીમાં તક મળી તો તે સૌથી વધુ રન બનાવનારો બેટ્સમેન બની રહ્યો અને આ રન તેણે ગુલાબી બોલમાં બનાવ્યા. મારું માનવું છે કે રાહુલ અને શિખર ધવનની ઈજાથી એ નિશ્ચિત થઈ ગયું છે કે ટીમમાં તેના માટે જગ્યા છે. ગૌતમે સ્પિન બોલર્સ વિરુદ્ધ પોતાને સાબિત કરી દીધો છે. આ સિઝનમાં ભારતમાં ઘણી ટેસ્ટ રમવાની છે એ જોતાં ગૌતમ ટોચના ક્રમમાં બહુ જ મહત્ત્વપૂર્ણ ખેલાડી બની શકે છે.”